Guide viser besøkende rundtDet er mulighet for å få guide på besøk i museet
**Nordisk bibelmuseum** (Nobimu) er Nordens første bibelmuseum.

Historie og organisasjon
------------------------

Museet ble startet på initiativ av Rune Arnhoff, som er bibelsamler og innehar Nordens største bibelsamling. Samlingen er bygget opp over mange år, og vokste kraftig i 2016 da Arnhoff kjøpte en samling på 1 600 bibler som til da hadde vært lånt ut av reder Jan Olaf Tønnevold til Det Norske Bibelselskap. Nobimu er en stiftelse med et eget styre og har som formål å gjøre bibelens innhold tilgjengelig og kjent. Rundt 40 frivillige står for den daglige driften av museet. Ved åpningen var det cirka 2 500 bibler i samlingen, og gjennom donasjoner og kjøp har den vokst til over 6 000 bibler.

Museet ble åpnet 31. mai 2018 av stortingsrepresentant Kristin Ørmen Johnsen.

Nobimu holder til i Nedre Slottsgate 4C i Oslo sentrum.

Utstillingen
------------

Museet disponerer Nordens største samling på over 6 000 bibler og inneholder et variert utvalg av nordiske og ikke-nordiske bibler. Noen av de mest sjeldne er en utgave av Gustav Vasas bibel fra 1541, Christian IIIs bibel fra 1550 (reformasjonsbibelen), en originalside fra Gutenbergs bibel (den eneste utstilte i Norge), en latinsk bibel (Vulgata) fra 1487, den første samiske bibel utgitt 1811, en utgave av den første finske bibeloversettelsen trykket i Finland i 1685 og pergament-håndskrifter fra omkring år 1250. Man finner også temautstillinger om King James Version, den mest trykte bibel, og en samling miniatyrbibler, deriblant verdens minste trykte bibel.

Munken er ofte innom på museet og viser hvordan bibeltekster ble skrevet av i tidlige tider.Munken er ofte innom på museet og viser hvordan bibeltekster ble skrevet av i tidlige tider.
Under koronapandemien begynte museet arbeidet med digitale utstillinger: deler av samlingen ble digitalisert så besøkende kunne se den hjemmefra. Museet holder også webinarer om bibelens historie. Nordens første heldigitale VR-museum ble åpnet 31. mai 2022, og dette resulterte i nominasjon til prisen Best Art & Culture under VRINN Awards 2022.

I november 2022 lanserte Nobimu en samling tredimensjonale NFT-bibler, og ble med det antakelig de første i verden til å tilby slike digitale bibler.

Referanser
----------

1. ↑  «Nordisk bibelmuseum feirer ett år». Bodøposten. 21. juni 2019. Besøkt 1. mai 2022.
2. ↑  «Åpner Nordens første bibelmuseum». *rb.no*. Romerikes Blad. 23. mars 2017. Besøkt 12. april 2019.
3. 1 2  Sandberg, Tor. «Nå skal bibelen på museum». *Dagsavisen*. Besøkt 1. mai 2022.
4. ↑  «P 4346 STIFTELSEN NORDISK BIBELMUSEUM FÅR ØKONOMISK STØTTE TIL BEFUKTNINGSANLEGG». *www.stiftelsen-uni.no*. Besøkt 1. mai 2022.
5. ↑  Selbekk, Vebjørn (31. mai 2018). «Bibelen i sentrum». *Dagen*. Besøkt 1. mai 2022.
6. 1 2  «Fra steinbrett til nettbrett». *Innomag.no*. 2. juli 2021. Besøkt 1. mai 2022.
7. ↑  «Museets innhold». nobimu.no. Besøkt 12. april 2019.
8. ↑  «Åpnet Norges første av sitt slag». *Romerikes blad*. 14. juni 2022.
9. ↑  «Tok Bibelen inn i ny tidsalder – høster gjev prisnominasjon». *Samtiden*. 03.11.2022.
10. ↑  «Lager kryptokunst av gamle bibler – Vi går inn i ukjent landskap». *E24.no*. 05.11.2022.
11. ↑  «Norsk museum selger «kryptobibler» til 70 000 kroner». *NRK.no*. 25.11.2022.

Utstillingsmontere hos Nordisk bibelmuseumDeler av utstillingen i museet

Eksterne lenker
---------------

* Museets nettside